Bombeangrep mot statlige medier i Syria
Syrisk TV sier til AP at flere offiserer og tre ansatte i TV-kanalen, ble skadet. NTB skriver at bomben gikk av i bygningens tredje etasje. Syrisk TV fortsatte likevel sine sendinger etter eksplosjonen. Informasjonsminister Omran al-Zoabi var i bygningen da bomben gikk av, men ble ikke såret. Bare timer etter ekplosjonen ble det kjent at syrias statsminister, Riad Hijab, har fått sparken. Ifølge Al Jazeera har opprørerne sagt at de nå intensiverer kampene om de største byene i Syria. De fokuserer nå på en såkalt angrepstaktikk hvor de angriper forskjellige statlige mål fremfor å ta kontroll over områder i de største byene.Regjeringen hevdet søndag at de har fått full kontroll i hovedstaden Damaskus. De skal ha drevet opprørerne ut av byen og er nå klare til å kjempe tilbake for å også gjenvinne kontroll i byen Aleppo.Khaled al-Shami som tilhører opprørsiden mente det kun er tull at opprørerne er drevet ut av hovedstaden. - Den frie Syriske hæren ønsker ikke å holde på territorier i Damaskus, men vil heller utøve kjappe angrep mot staten. Opprørerne er her og de er sterke, sa han til Al Jazeera søndag. Den siste uken har kampene rast i Aleppo, Syrias største by og landets økonomiske hovedstad. Væpnede opprørere har klart å holde stand i byen, men regjeringsstyrkene har utsatt opprørskontrollerte bydeler for et voldsomt bombardement med jagerfly, kamphelikoptre og artilleri.
Bygningen som huser syrisk statlig TV og radio, ble mandag morgen rammet av et bombeangrep, opplyser syrisk fjernsyn.